b'\n_START_ARTICLE_\nLindol sa Van, Turkiya ng 2011\n_START_SECTION_\nEpekto\n_START_PARAGRAPH_\nMalaki ang naapektuhan ng paglindol at ang mga sumonod na pagyanig sa silangang Turkiya, na nagwasak sa daang daang mga gusali at naglibing sa maraming biktima sa mga guho. Ang bayan ng Erci\xc5\x9f ang pinakanapinsala ng malakas na pagyanig; hindi bababa sa 55 mga gusali ang nasira, 45 pasilidad, at 156 ang sugatan sa bayan pa lamang na ito. Karamihan sa mga gusaling gumuho ay nasa pangunahing daan ng bayan, at karamihan ay mga bahayan, na nagtataas ng posibilidad na mas marami ang namatay. Halos lahat naman ng mga bahay na gawa sa ladrilyo sa mga maliliit na nayon kung saan malapit sa sentrong lindol ay nagiba ng lindol._NEWLINE_Sa pinaka gitna ng lungsod ng Van, hindi bababa sa 100 katao ang tiyak na namatay, at 970 mga gusali ang gumuho sa buong lungsod. Tinatayang may 200 na mga preso ang nakatakas pagkatapos gumuho ang mga bakod ng kulungan, subalit 50 dito ay kaagad namang nahuling muli. Napinsala din ang Paliparang Van Ferit Melen subalit magkakaibang mga ulat ang ibinibigay: Ayon sa NTV, ang mga eroplano ay inilipat sa mga kalapit na mga lungsod, subalit ayon naman sa Anatolia News Agency, hindi naman naabala ng lindol ang paliparan.'